

***ข่าวประชาสัมพันธ์***

**เอสซีจี คว้า 3 รางวัลชนะเลิศการออกแบบบรรจุภัณฑ์ระดับโลก**

**“WorldStar Packaging Awards 2019”**

**ธุรกิจแพคเกจจิ้ง เอสซีจี** ส่งนักออกแบบคว้ารางวัลชนะเลิศรวม 3 รางวัล ในเวทีการประกวด ออกแบบบรรจุภัณฑ์ **“WorldStar Packaging Awards 2019”** ที่จัดโดย World Packaging Organisation (WPO) ณ กรุงปราก สาธารณรัฐเช็ก ประกอบด้วย **“รางวัลชนะเลิศประเภทบรรจุภัณฑ์สำหรับอาหาร”** โดย **ศิขิน อมรกิจเจริญ** และ **ภาษา จุ้ยชุ่ม** จากบริษัทกลุ่มสยามบรรจุภัณฑ์ จำกัด ด้วยผลงาน “Pork Product Package New Premium 2018” ซึ่งเป็นการออกแบบ Premium Giftset ให้กับผลิตภัณฑ์หมูแปรรูปแบรนด์ “เจ้าสัว” ที่มีจุดเด่นด้านลวดลายกราฟิกที่นำผลไม้และดอกไม้มงคลของวัฒนธรรมจีนมาประยุกต์ใช้ ประกอบการพิมพ์แบบออฟเซ็ทคุณภาพสูง เพิ่มลูกเล่นและมิติด้วยการใส่หน้าต่างฉลุที่สะท้อนถึงความหมายมงคลในการเปิดรับโอกาสใหม่ๆ ที่กำลังจะเข้ามา จึงเหมาะกับการเป็นของขวัญในทุกเทศกาล

รางวัลต่อมา คือ **“รางวัลชนะเลิศประเภทชั้นแสดงสินค้า”** (Point of Sale) โดย **รินรดา อนุวัฒน์มงคล** จากบริษัทกลุ่มสยามบรรจุภัณฑ์ จำกัด ด้วยผลงาน “Tuk Tuk” ที่นำรถตุ๊กตุ๊กซึ่งเป็นเอกลักษณ์ของไทยมาสร้างสรรค์เป็นชิ้นงาน จุดเด่นคือผู้บริโภคสามารถเข้าไปถ่ายรูปกับรถได้เสมือนจริง จึงเป็นการโปรโมทสินค้าและส่งเสริมการขายได้อีกช่องทาง

สุดท้าย คือ **“รางวัลชนะเลิศประเภท Luxury Packaging”** โดย **ธารทิพย์ บ่อเพ็ชร์** จากบริษัทเอสซีจี แพคเกจจิ้ง จำกัด (มหาชน) ด้วยผลงาน “Happiness under the Moon (Salute to joyful life)” ซึ่งเป็นการออกแบบกล่องขนมไหว้พระจันทร์ที่นำเรื่องราวของพระจันทร์กับกระต่ายมาถ่ายทอดบนชิ้นงานผ่านลวดลายกราฟิกที่สวยงามสะดุดตา จุดเด่นคือการออกแบบและผลิตจากกระดาษรีไซเคิลแต่มีความแข็งแรง สามารถหิ้วได้ ลดการใช้ถุง และสามารถนำกลับมาใช้ใหม่ได้อีกด้วย

***เอสซีจีมีความภาคภูมิใจที่นักออกแบบของไทยสามารถสร้างชื่อเสียงให้กับประเทศ และยังคงมุ่งมั่นสนับสนุนการออกแบบและสร้างสรรค์นวัตกรรม เพื่อพัฒนาอุตสาหกรรมและยกระดับการออกแบบบรรจุภัณฑ์ของไทยให้ทัดเทียมนานาชาติ ตลอดจนส่งมอบสินค้าและบริการด้านบรรจุภัณฑ์ให้ลูกค้าอย่างครบวงจรและยั่งยืนต่อไป***

***ผู้สนใจสามารถติดตามข่าวสารต่างๆ ของเอสซีจีได้ที่*** [***http://scgnewschannel.com***](http://scgnewschannel.com) ***/ Facebook: scgnewschannel / Twitter: @scgnewschannel หรือ Line@: @scgnewschannel***

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*